प्रेस विज्ञप्ति

**पश्चिम बंगाल के अलीपुरद्वार और कूचबिहार जिलों में**

**माननीय प्रधानमंत्री जी द्वारा**

**सिटी गैस डिस्ट्रीब्यूशन परियोजनाओं का शिलान्यास किया गया**

**अलीपुरद्वार 29th May 2025, पश्चिम बंगाल:** भारत में स्वच्छ ऊर्जा और सीजीडी नेटवर्क के विस्तार को बढ़ावा देने की दिशा में एक महत्वपूर्ण कदम के रूप में, माननीय प्रधानमंत्री श्री नरेंद्र मोदी जी के कर-कमलों द्वारा 29 मई, 2025 को पश्चिम बंगाल के अलीपुरद्वार और कूचबिहार जिलों में सिटी गैस डिस्ट्रीब्यूशन (सीजीडी) परियोजना का शिलान्यास किया गया।।

₹1,000 करोड़ से अधिक की कुल लागत वाली इस परियोजना का मुख्य उद्देश्य 2.5 लाख से अधिक घरों, 100 से अधिक व्यावसायिक प्रतिष्ठानों और औद्योगिक इकाइयों तक पाइप्ड नेचुरल गैस (पीएनजी) पहुंचाना है। साथ ही, पीएनजीआरबी द्वारा निर्धारित मिनिमम वर्क प्रोग्राम (एमडब्ल्यूपी) के लक्ष्यों के अनुरूप, न्यूनतम 19 सीएनजी स्टेशनों की स्थापना के जरिए वाहनों के लिए कंप्रेस्ड नेचुरल गैस (सीएनजी) उपलब्ध कराना है। इस परियोजना को 30 सितंबर, 2030 तक पूर्ण करने का लक्ष्य है।

प्राकृतिक गैस की प्राप्ति के लिए पश्चिम बंगाल के कूचबिहार जिले में मेसर्स गेल द्वारा संचालित अंबारी और घोजाडांगा टैप-ऑफ स्टेशनों पर टैप-ऑफ पॉइंट स्थित हैं।

इस परियोजना का मुख्य उद्देश्य स्टील और एमडीपीई पाइपलाइनों तथा अन्य आवश्यक उपकरणों के माध्यम से एक मजबूत गैस वितरण नेटवर्क तैयार करना है, जिससे घरों, व्यावसायिक प्रतिष्ठानों और औद्योगिक उपभोक्ताओं को पीएनजी कनेक्शन दिए जा सकें और वाहनों के लिए सीएनजी स्टेशन स्थापित कर सीएनजी की आपूर्ति सुनिश्चित की जा सके।

**परियोजना का प्रभाव :**

यह परियोजना पर्यावरण, रोजगार और समुदाय पर गहरा एवं सकारात्मक प्रभाव डालने की क्षमता रखती है। यह परियोजना भारत के ‘नेट-ज़ीरो उत्सर्जन’ के लक्ष्य के अनुरूप है और पारंपरिक ईंधनों के स्थान पर प्राकृतिक गैस को स्वच्छ एवं पर्यावरण-हितैषी विकल्प के रूप में बढ़ावा देती है। इस परियोजना से ग्रीनहाउस गैस उत्सर्जन में लगभग 27% की उल्लेखनीय कमी आने की संभावना है। 25 वर्षों की परियोजना अवधि के दौरान ग्रीनहाउस गैस उत्सर्जन में लगभग 98 हजार मीट्रिक टन (TMT) की कमी आएगी, जो कि लगभग 50 लाख पेड़ों के रोपण के समतुल्य है।

इस परियोजना से प्रत्यक्ष और अप्रत्यक्ष रूप से 22 लाख से अधिक मानव दिवस रोजगार सृजित होने की उम्मीद है, जिससे स्थानीय आर्थिक विकास को बल मिलेगा। परियोजना के पूर्णतः संचालित होने पर इन जिलों की 42 लाख से अधिक परिजनो को सुविधाजनक, विश्वसनीय, पर्यावरण-अनुकूल और किफायती ईंधन आपूर्ति का लाभ प्राप्त होगा।

पश्चिम बंगाल के अलीपुरद्वार और कूचबिहार जिले में मजबूत, उन्नत और प्रभावी सिटी गैस डिस्ट्रीब्यूशन अवसंरचना का विस्तार, क्षेत्र में स्वच्छ ऊर्जा, स्वस्थ पर्यावरण, खुशहाल जीवन और निरंतर प्रगति को बढ़ावा देगा।